REGOLAMENT TAL-KUNSILL (KE) Nru 129/2007
tat-12 ta' Frar 2007
li jipprovdi trattament ta' mingħajr dazju għal ingredjenti attivi farmaċewtiċi speċifiċi li għandhom “isem mhux speċjalizzat internazzjonali” (INN) mill-Organizzazzjoni Dinjija tas-Saħħa u prodotti speċifiċi użati għal manufattura ta' farmaċewtiċi lesti u li jemenda l-Anness I tar-Regolament (KEE) Nru 2658/87
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 133 tiegħu,
Wara li kkunsidra l-proposta mill-Kummissjoni,
Billi:
(1)
Tul in-negozjati tar-Round ta' l-Urugwaj, il-Komunità u għadd ta' pajjiżi qablu li trattament ta' mingħajr dazju għandu jingħata lill-prodotti farmaċewtiċi li jaqgħu taħt is-Sistema Armonizzata (HS) il-Kapitolu 30 u l-intestaturi HS 2936, 2937, 2939 u 2941 kif ukoll lill-ingredjenti attivi farmaċewtiċi speċifiċi li għandhom “isem mhux speċjalizzat internazzjonali” (INN) mill-Organizzazzjoni Dinjija tas-Saħħa, imluħ, esters jew idrati speċifiċi ta' tali INNs, u sustanzi intermedjarji speċifiċi użati għall-produzzjoni u l-manufattura ta' prodotti lesti.
(2)
Ir-riżultati tad-diskussjoniiet, kif stipulati fir-reġistru tad-diskussjonijiet, iddaħħlu fl-iskedi tat-tariffi tal-parteċipanti, anness mal-Protokol ta' Marrakesh tal-GATT 1994.
(3)
Il-parteċipanti kkonkludew li r-rappreżentanti tal-membri tad-WTO, parti mir-rekord tad-diskussjonijiet, għandhom jiltaqgħu taħt l-awspiċi tal-Kunsill tad-WTO għall-Kummerċ fil-Merkanzija, normalment mill-inqas darba kull tliet snin biex jevalwaw il-kopertura tal-prodott bil-ħsieb li jdaħħlu, b'konsensus, prodotti farmaċewtiċi oħrajn għat-tneħħija tat-tariffa.
(4)
Matul tlieta minn dawn il-valutazzjonijiet, ġie konkluż li għadd ta' INNs supplimentari u sustanzi intermedjarji użati għall-produzzjoni u l-manifattura ta' farmaċewtiċi lesti għandhom jingħataw trattament ta' mingħajr dazju, li ċerti minn dawn is-sustanzi intermedjarji għandhom jiġu trasferiti għal-lista ta' l-INNs u li l-lista ta' prefissi u suffissi speċifiċi għall-imluħ, esters jew idrati ta' l-INNs għandha titkabbar.
(5)
Ir-Regolament tal-Kunsill (KEE) Nru 2658/87 tat-23 ta' Lulju 1987 dwar in-nomenklatura tariffarja u ta' l-istatistika u dwar it-Tariffa Komuni Doganali (1) stabbilixxa in-“Nomenklatura Magħquda” (“CN”), u stipula r-rati konvenzjonali tad-dazju tat-Tariffa Komuni Doganali.
(6)
Ir-Regolament (KEE) Nru 2658/87 għandu għalhekk jiġi emendat f'dan is-sens,
ADOTTA DAN IR-REGOLAMENT:
Artikolu 1
Mill-1 ta' Jannar 2007, il-Kummissjoni għandha testendi t-trattament ta' mingħajr dazju lill-INNs imniżżla fl-Anness I.
Artikolu 2
Mill-1 ta' Jannar 2007, il-lista ta' prefissi u suffissi li, flimkien ma' l-INNs, jiddeskrivu l-imlieħi, l-esteri jew l-idrati ta' l-INNs li huma eliġibbli wkoll għal trattament ta' mingħajr dazju, dment li jkunu kklassifikabbli fl-istess sottointestatura HS ta' sitt ċifri bħall-INN korrispondenti, għandha tinbidel bil-lista fl-Anness II.
Artikolu 3
Mill-1 ta' Jannar 2007, il-Kummissjoni għandha testendi t-trattament ta' mingħajr dazju lis-sustanzi intermedjarji użati fil-produzzjoni u l-manufattura ta' prodotti farmaċewtiċi mniżżla fl-Anness III.
Artikolu 4
Mill-1 ta' Jannar 2007, is-sustanzi intermedjarji mniżżla fl-Anness IV ma għandhomx jibbenefikaw iżjed minn trattament ta' mingħajr dazju.
Artikolu 5
L-Annessi 3, 4 u 6 tat-Taqsima II tal-Parti Tlieta ta' l-Anness I tar-Regolament (KEE) Nru 2658/87 (Listi ta' sustanzi farmaċewtiċi li jikkwalifikaw għal trattament ta' mingħajr dazju), għandhom jiġu emendati kif xieraq.
Artikolu 6
Dan ir-Regolament għandu jidħol fis-seħħ fil-jum ta' wara pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, 12 ta' Frar 2007.